Publication: Magyar Közlöny
Issue: MK-2003-142 (Year: 2003, Number: 142)
Era: 1990-2004
Section: 1995. évi LIII. törvény a Nemzeti Környezetvédelmi Program (a továbbiakban: a Program) megalkotásának elrendelésével a korábban meglévõ hazai tervezési rendszerek
Paragraph Index: 555

g) Természetvédelmi célú monitorozás Az elõrehaladás mutatói: — a vadon élõ növény- és állatfajok, élõhelyek és életközösségek ökológiai állapotának változása a Nemzeti Biodiverzitás-monitorozó Rendszer és a tematikus természetvédelmi monitorozó rendszerek kiértékelt adatai alapján (különös tekintettel az erdõk, védett és veszélyeztetett fajok és élõhelyek állapotára); — a speciális védelmi programban érintett veszélyeztetett fajok és élõhelyek száma; — a természetvédelmi célú rehabilitációs és rekonstrukciós projektek megvalósítása (típus, terület és jelentõség szerint, pl. szentély jellegû holtágak, vizes élõhelyek rehabilitációs programja); — a tájhasználat változása; — a felszámolt és rendezett engedély nélküli anyagnyerõ helyek és hulladéklerakók száma; — az elkészült egyedi tájérték kataszterek száma és a felmért terület nagysága; — az invázív fajokkal borított területek csökkenésének mértéke; — a felújított gyûjteményes kertek száma és területe; — védett természeti területként nyilvántartott területek számának, kiterjedésének alakulása (szinten tartás, növelés); — az ex lege védett természeti területek és értékek nyilvántartott számának és állapotának alakulása; — az engedélyezett géntechnológiai tevékenységek száma, az ellenõrzések száma, az engedélynek megfelelõen végzett tevékenység aránya. A biológiai sokféleség védelmére és a tájvédelemre vonatkozó részletes helyzetértékelést, koncepciót, célokat és feladatokat az NKP-II részét képezõ második Nemzeti Természetvédelmi Alapterv tartalmazza. 3.6. Vidéki környezetminõség, terület- és földhasználat akcióprogramja Helyzetértékelés Az utóbbi évtizedekben bekövetkezett nagymértékû urbanizáció ellenére a hazai lakosság csaknem 40%-a 10 000-nél kevesebb lélekszámú településen él. Ezek a 2003/142. szám települések képviselik az összes település csaknem 95%-át. Az itt élõk megélhetésében a mezõ- és erdõgazdálkodás hagyományosan fontos, esetenként meghatározó szerepet tölt be. A kilencvenes éveket megelõzõ évtizedekben az intenzív, iparszerû, nagyüzemi mezõgazdasági mûvelési rendszerek a vidéki környezetben több káros és visszafordíthatatlan környezeti folyamatot indítottak el. Az iparosítás keretében folytatott külszíni bányászat és a külterületekre települt ipar is okozott helyi területhasználati és környezetvédelmi problémákat. A vidéki települések kommunális és egyéb ellátottsága ugyanakkor elmaradt a városokétól. A vidéki környezetminõség fõbb problémái — a talajok savanyodása, a felszín alatti vizek nitrátosodása, a talaj és a felszín alatti vizek szennyezõdése, az erózió és defláció felerõsödése, a faállomány-veszteség és az erdõpusztulás, a tájsebek, valamint a felhagyott és elhanyagolt területekkel kapcsolatos egyéb gondok (pl. gyomosodás) — az említett terület- és földhasználati gyakorlattal összefüggésben alakultak ki. Mindezek ellenére a vidéki települések helyzete a környezeti minõséget és az erõforrásokban való gazdagságot tekintve (pl. levegõtisztaság, csend, a tájak egyedisége és változatossága, üzemelõ és távlati ivóvízbázisok, megújuló természeti erõforrások) többnyire jobb, mint a nagyobb városoké. Tekintettel a mezõgazdasági tevékenységek gazdasági, környezeti és társadalmi-szociális hatásaira és teljesítményeire, az agrárpolitika, a területfejlesztés, a környezet- és a természetvédelem, valamint a vízügy közötti együttmûködés fejlesztésével Magyarországon is erõsíteni kell a vidék népességmegtartó erejét és meg kell teremteni fenntartható fejlõdésének feltételeit. Ez összhangban áll az Európai Unió vidékfejlesztési politikájával is, amely a mezõ- és erdõgazdaság mellett az Unió közös agrárpolitikájának egyik alappillére. A vidékfejlesztés magába foglalja mindazon tevékenységeket, amelyek a vidéki térségeken élõ lakosság életkörülményeinek javítását a helyi adottságokkal, a környezet-, a természet- és a tájvédelem érdekeivel összhangban szolgálják. Kiemelt cél Magyarország egyik legfõbb természeti értékének, feltételesen megújuló természeti erõforrásának, a termõföldnek a védelme és termõképességének megõrzése. Fejleszteni szükséges az integrált (ökonómiai és ökológiai) területhasználati tervezést. Elõ kell mozdítani a fenntartható fejlõdés követelményeivel összhangban lévõ földhasználati szerkezet és gyakorlat kialakítását. Össze kell hangolni az általános és a különbözõ ágazati programok, tervek földhasználatra vonatkozó koncepcióit és tervdokumentumait. Magyarország természeti adottságai, valamint az éghajlatváltozás elõre jelzett következményei miatt kiemelt figyelmet kell szentelni az aszály elleni küzdelemnek, összhangban a hazánk által is ratifikált, „az elsivatagosodás és aszály elleni küzdelemrõl” szóló ENSZ egyezményben foglaltakkal. A fenti célokhoz kapcsolódnak: — a földtani közeg védelmét szolgáló kutatások (átfogó földvédelmi stratégia kidolgozása, érzékenységi és terhelhetõségi vizsgálatok a környezeti károk megelõzése érdekében, a talajok szennyezettségi állapotának értékelése, egy új, az EU követelményeknek megfelelõ földértékelési rendszer bevezetése és alkalmazása), — a talaj és az ásványi nyersanyagok racionális használata, — a természetkímélõ termelési módszerek újraélesztése, illetve kifejlesztése (pl. ökológiai gazdálkodás; védett területek és azok védõzónájának ésszerû, természetkímélõ, mezõgazdasági hasznosítást elõsegítõ gazdálkodási formáinak kidolgozása és bevezetése). A vidék megtartóerejének növelését szolgálja a falusi turizmus kibontakoztatása is. Ennek érdekében az intézményrendszer fejlesztése és a lehetõségek népszerûsítése a legsürgetõbb feladat. Az Akcióprogram átfogó célja Az Akcióprogram átfogó célja a területfejlesztés, az agrárpolitika és a környezetpolitika megfelelõ összehangolásával elõsegíteni a vidék természeti és kulturális értékeinek védelmét, valamint a természeti erõforrások fenntartható használatát úgy, hogy az a vidéken élõk számára egyúttal megfelelõ megélhetési színvonalat és infrastrukturális ellátottságot biztosítson. A Vidéki környezetminõség, terület- és földhasználat akcióprogram specifikus és operatív célkitûzései 3.6.1. Talajvédelem

Source: https://magyarkozlony.hu/hivatalos-lapok/baf51686730c8137e4c342fa81918d3f73ae7a16/dokumentumok/51c758a44d8c6475668366ce44e0c0b168fe9de9/letoltes